DOMSTOLENS DOM (Sjette Afdeling)
6. september 2012 (*)
»Den fælles toldtarif – kombineret nomenklatur – tarifering – soveposer til spædbørn og småbørn – underposition 6209 20 00 eller 6211 42 90«
I sag C-524/11,
angående en anmodning om præjudiciel afgørelse i henhold til artikel 267 TEUF, indgivet af Hoge Raad der Nederlanden (Nederlandene) ved afgørelse af 23. september 2011, indgået til Domstolen den 17. oktober 2011, i sagen:
Lowlands Design Holding BV
mod
Minister van Financiën,
har
DOMSTOLEN (Sjette Afdeling)
sammensat af afdelingsformanden, U. Lõhmus, og dommerne A. Rosas og C.G. Fernlund (refererende dommer),
generaladvokat: J. Mazák
justitssekretær: A. Calot Escobar,
på grundlag af den skriftlige forhandling,
efter at der er afgivet indlæg af:
–        Lowlands Design Holding BV ved belastingadviseur G. van Slooten
–        den nederlandske regering ved C.M. Wissels og M.A.M. de Ree, som befuldmægtigede
–        Europa-Kommissionen ved L. Bouyon og F. Wilman, som befuldmægtigede,
og idet Domstolen efter at have hørt generaladvokaten har besluttet, at sagen skal pådømmes uden forslag til afgørelse,
afsagt følgende
Dom
1        Anmodningen om præjudiciel afgørelse vedrører fortolkningen af den kombinerede nomenklatur, som udgør bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256, s. 1), som ændret ved Kommissionens forordning (EF) nr. 1719/2005 af 27. oktober 2005 (EUT L 286, s. 1, herefter »KN«), og navnlig fortolkningen af underpositionerne 6209 20 00 og 6211 42 90.
2        Anmodningen er blevet indgivet under en sag mellem Lowlands Design Holding BV (herefter »Lowlands Design«) og Minister van Financiën vedrørende tariferingen af soveposer til spædbørn og småbørn (»trappelzakken«).
Retsforskrifter
Den internationale tarifering
3        Den internationale konvention, der fastsatte det harmoniserede varebeskrivelses- og varenomenklatursystem (herefter »HS«), undertegnet i Bruxelles den 14. juni 1983, samt ændringsprotokollen hertil af 24. juni 1986 (herefter »HS-konventionen«) blev godkendt på Det Europæiske Økonomiske Fællesskabs vegne ved Rådets afgørelse 87/369/EØF af 7. april 1987 (EFT L 198, s. 1).
4        Toldsamarbejdsrådet – nu Verdenstoldorganisationen – oprettet ved den internationale konvention om oprettelse af nævnte råd, undertegnet i Bruxelles den 15. december 1950, godkender på de betingelser, der er fastsat i HS-konventionens artikel 8, de forklarende bemærkninger til HS og de tariferingsudtalelser, som vedtages af det i konventionens artikel 6 omhandlede HS-udvalg. Udvalgets opgave består i henhold til HS-konventionens artikel 7, stk. 1, bl.a. i at stille forslag om ændringer af konventionen og at udarbejde forklarende bemærkninger, tariferingsudtalelser og andre udtalelser til vejledning ved fortolkningen af HS.
5        Bestemmelse 6, litra a), til kapitel 61 i HS-nomenklaturen, der har overskriften »Beklædningsgenstande og tilbehør til beklædningsgenstande, af trikotage«, i dens affattelse fra 2005, som finder anvendelse på de faktiske omstændigheder i hovedsagen, bestemmer bl.a. for så vidt angår pos. 61.11, at »som beklædningsgenstande og tilbehør til beklædningsgenstande, til spædbørn betragtes varer til småbørn, hvis legemshøjde ikke overstiger 86 cm; betegnelsen omfatter også bleer«.
6        Bestemmelse 4 i HS’ kapitel 62, der har overskriften »Beklædningsgenstande og tilbehør til beklædningsgenstande, undtagen varer af trikotage«, har følgende ordlyd:
»For så vidt angår pos. 62.09 gælder følgende
a)      som beklædningsgenstande og tilbehør til beklædningsgenstande, til spædbørn betragtes varer til småbørn, hvis legemshøjde ikke overstiger 86 cm; betegnelsen omfatter også bleer
b)      varer, der kan henføres såvel til pos. 62.09 som til andre positioner i dette kapitel, tariferes i pos. 62.09.«
7        Den forklarende bemærkning til HS vedrørende pos. 62.09 er affattet som følger:
»62.09          – Beklædningsgenstande og tilbehør til beklædningsgenstande, til spædbørn
6209.10 – Af uld eller fine dyrehår
6209.20 – Af bomuld
6209.30 – Af syntetiske fibre
6209.90 – Af andre tekstilmaterialer
I henhold til bestemmelse 4 a) til dette kapitel omfatter udtrykket beklædningsgenstande og tilbehør til beklædningsgenstande til spædbørn varer til småbørn, hvis legemshøjde ikke overstiger 86 cm. Betegnelsen omfatter også bleer.
Positionen omfatter bl.a. dåbskjoler, køreposer, kravledragter, hagesmække, handsker og vanter samt fodtøj (undtagen af trikotage) uden påsat sål, som er klæbet, syet eller på anden måde fastgjort til overdelen.
Det bemærkes, at varer, der kan henføres såvel til denne position som til andre positioner i dette kapitel, skal tariferes i pos. 62.09 [se bestemmelse 4 b) til kapitlet].
Undtaget fra positionen er bleer til spædbørn af papir, cellulosevat eller cellulosefiberdug (pos. 48.18) eller af tekstilvat (pos. 56.01). Positionen omfatter endvidere ikke kyser til spædbørn (pos. 65.05) eller tilbehør til spædbørnsbeklædning, der er mere specifikt omfattet af andre kapitler i nomenklaturen.«
Den kombinerede nomenklatur
8        De almindelige tariferingsbestemmelser vedrørende KN, som fremgår af første del, afsnit I, punkt A, i bilag I til forordning nr. 2658/87, bestemmer:
»Tariferingen af varer i [KN] sker efter følgende regler:
1.      Overskrifter til afsnit, kapitler og underkapitler tjener alene til orientering; tariferingen skal ske med hjemmel i positionsteksterne og de til afsnit og kapitler knyttede bestemmelser samt, for så vidt det ikke strider mod de nævnte tekster og bestemmelser, efter nedenstående regler.
[...]
3.      Såfremt varer ved anvendelse af ovennævnte punkt 2 b) eller af andre årsager kan henføres under to eller flere positioner, afgøres tariferingen efter følgende regler:
a)      Den position, der har den mest specificerede varebeskrivelse, skal foretrækkes for positioner med en mere almindelig varebeskrivelse. Såfremt to eller flere positioner hver for sig kun nævner en del af de materialer, som indgår i blandinger eller sammensatte varer, eller en del af varer i sæt til detailsalg, betragtes disse positioner som lige specificerede for disse varer, selv om en af dem giver en mere fuldstændig eller præcis beskrivelse af varerne.
b)      Når den foran under a) nævnte regel ikke kan anvendes ved tariferingen af blandinger eller sammensatte varer, bestående af forskellige materialer eller forskellige bestanddele, eller af varer i sæt til detailsalg, tariferes de pågældende varer, som om de bestod af det materiale eller den bestanddel, der er karaktergivende, for så vidt udøvelsen af et skøn herover forekommer mulig.
c)      Når hverken den foran under a) eller den foran under b) angivne regel kan anvendes ved tariferingen, henføres varen under den position, som har det højeste nummer blandt de positioner, der i lige grad kan komme i betragtning.
[...]
6.      Tariferingen af varer i underpositionerne inden for en position skal ske med hjemmel i underpositionsteksterne og de dertilhørende bestemmelser samt – med de fornødne tillempninger – efter ovennævnte bestemmelser, idet kun underpositioner på samme niveau er sammenlignelige. For denne bestemmelse gælder, at også relevante afsnits- og kapitelbestemmelser finder anvendelse, medmindre andet følger af sammenhængen.«
9        KN’s anden del indeholder afsnit XI vedrørende tekstilvarer. Dette afsnit omfatter kapitel 61 og 62, som henholdsvis har overskrifterne »Beklædningsgenstande og tilbehør til beklædningsgenstande, af trikotage« og »Beklædningsgenstande og tilbehør til beklædningsgenstande, undtagen varer af trikotage«. KN’s kapitel 62 indeholder følgende positioner og underpositioner:
»6209      Beklædningsgenstande og tilbehør til beklædningsgenstande, til spædbørn:
[...]
6209 20 00 − Af bomuld
[...]
6211      Træningsdragter, skidragter og badebeklædning; andre beklædningsgenstande
[...]
–        Andre beklædningsgenstande, til kvinder eller piger
[...]
6211 42 – – Af bomuld
[...]
6211 42 90 – – – Andre varer
[...]«
10      Følgende fremgår af bestemmelse 1 til KN’s afsnit XI:
»Dette afsnit omfatter ikke:
[...]
s)      møbler, sengeudstyr, lamper, belysningsartikler og andre varer henhørende under kapitel 94.«
11      Nævnte kapitel 62 indeholder desuden følgende bestemmelser:
»1.      Dette kapitel omfatter kun konfektionerede varer af tekstilstof af enhver art, undtagen vat. Kapitlet omfatter dog ikke varer af trikotage, bortset fra varer henhørende under pos. 6212.
[...]
4.      For så vidt angår pos. 6209 gælder følgende:
a)      som »beklædningsgenstande og tilbehør til beklædningsgenstande, til spædbørn« betragtes varer til småbørn, hvis legemshøjde ikke overstiger 86 cm; betegnelsen omfatter også bleer
[...]
8.      […]
Beklædningsgenstande, der hverken kendetegner sig som beklædning til mænd eller drenge eller som beklædning til kvinder eller piger, tariferes i positionerne for beklædningsgenstande til kvinder eller piger.«
12      Kapitel 94 er indeholdt i KN’s afsnit XX. Dette afsnit har overskriften »Diverse varer«. Kapitel 94 med overskriften »Møbler; sengebunde, madrasser, dyner, puder og lign.; lamper og belysningsartikler, ikke andetsteds tariferet; lysskilte, navneplader med lys og lignende varer; præfabrikerede bygninger« omfatter pos. 9404, som har følgende ordlyd:
»9404      Sengebunde; sengeudstyr og lign. (f.eks. madrasser, vattæpper, dyner og puder), forsynet med fjedre eller med stopning, fyld eller indlæg af ethvert materiale eller fremstillet af cellegummi (skumgummi og lign.) eller celleplast, med eller uden overtræk:
9404 10 00 − Sengebunde
– Madrasser
9404 21 − − Af cellegummi (skumgummi og lign.) eller celleplast, med eller uden overtræk
[...]
9404 29 − − Af andre materialer
[...]
9404 30 00 − Soveposer«
13      Følgende fremgår af de forklarende bemærkninger til De Europæiske Fællesskabers kombinerede nomenklatur (EUT 2006 C 50, s. 1), som blev offentliggjort i overensstemmelse med artikel 10, stk. 1, i forordning nr. 2658/87:
»6111      Beklædningsgenstande og tilbehør til beklædningsgenstande, af trikotage, til spædbørn
Se bestemmelse 6 a) til dette kapitel.
Denne position omfatter en række beklædningsgenstande, der almindeligvis er bestemt for småbørn under 18 måneder. Blandt disse beklædningsgenstande kan nævnes: frakker, burnusser, posedragter, todelte dragter, kravledragter, benklæder, gamachebukser, sparkedragter, veste, kjoler, nederdele, boleroer, vindjakker, anorakker, blouson-jakker, capes, tunikaer, bluser, skjortebluser, shorts etc.
Visse af disse beklædningsgenstande er uden tvivl babyudstyr og tariferes derfor i denne position uanset størrelse.
Det gælder f.eks.:
[...]
3.      Posedragter: beklædningsgenstande med hætte og ærmer, der både virker som frakke og pose (helt lukket forneden).
4.      Soveposer med ærmer eller ærmegab.
De øvrige beklædningsgenstande tariferes kun i denne position, hvis deres størrelse passer til børn, hvis legemshøjde ikke overstiger 86 cm (handelsstørrelse 86).
[...]
6209      Beklædningsgenstande og tilbehør til beklædningsgenstande, til spædbørn
De forklarende bemærkninger til pos. 6111 anvendes med de fornødne tillempninger.«
Tvisten i hovedsagen og det præjudicielle spørgsmål
14      Den 3. oktober 2006 anmodede Lowlands Design de nederlandske toldmyndigheder om fire bindende tariferingsoplysninger vedrørende varer, der var beskrevet som »soveposer til børn«.
15      Disse varer er alle samme model og har samme karakteristika. Der er tale om to poser (indre og ydre) af bomuld, som anvendes samtidig, og som begge har tætsluttende halsudskæring og ærmer. Den øverste del er formskåret efter overkroppen og kan strammes via en elastik i taljen. Forsiden har en lang lynlåsåbning. Bagsiden har midtpå en åbning, hvor der kan fastgøres en sikkerhedsrem. Varerne adskiller sig kun fra hinanden i størrelsen, som er 86 cm for varerne til spædbørn og 110 cm for varerne til småbørn.
16      Lowlands Design er af den opfattelse, at varerne alle henhører under KN-underposition 9404 30 00 om »soveposer«, og at de derfor skal pålægges en told på 3,7%.
17      Ved afgørelser af 20. og 28. november 2006 fandt de nederlandske toldmyndigheder, at de varer, der er bestemt til småbørn, henhører under underposition 6211 42 (»træningsdragter, skidragter og badebeklædning […] andre beklædningsgenstande af bomuld«), som pålægges en told på 12%, og at varerne til spædbørn henhører under underposition 6209 20 00 (»beklædningsgenstande og tilbehør til beklædningsgenstande, til spædbørn […] af bomuld«), som pålægges en told på 10,5%.
18      Lowlands Design fik ikke medhold i første instans eller under appelsagen og iværksatte herefter revisionsanke ved Hoge Raad der Nederlanden. Lowlands Design har gjort gældende, at varerne skal tariferes i underposition 9404 30 00 på grundlag af denne positions ordlyd og bestemmelse 1, litra s), i KN’s afsnit XI.
19      Den forelæggende ret har fremhævet, at den øverste del af de omhandlede varer svarer til en beklædningsgenstand, og den underste del svarer til en sovepose. Henset til disse karakteristika kan det ikke udelukkes, at de skal tariferes i underposition 9404 30 00. Den forelæggende ret har rejst spørgsmålet, om de omhandlede varer skal tariferes i underposition 6209 20 00 og 6211 42 90, eller om de henhører under underposition 9404 30 00.
20      På denne baggrund har Hoge Raad der Nederlanden besluttet at udsætte sagen og forelægge Domstolen følgende præjudicielle spørgsmål:
»Hvorledes skal KN-underposition 6209 20 00, 6211 42 og 9404 30 00 fortolkes med henblik på tariferingen af sådanne artikler til spædbørn og småbørn, som omhandles i denne sag?«
Om det præjudicielle spørgsmål
21      Med det præjudicielle spørgsmål ønsker den forelæggende ret nærmere bestemt oplyst, om KN skal fortolkes således, at soveposer med en størrelse på 86 cm, der er beregnet til spædbørn, og soveposer med en størrelse på 110 cm, der er beregnet til småbørn, skal tariferes i underposition 6209 20 00 eller 6211 42 90, eller om de derimod skal tariferes i underposition 9404 30 00.
22      De almindelige tariferingsbestemmelser vedrørende KN bestemmer, at tariferingen af varer først skal ske efter positionsteksterne og de til afsnit og kapitler knyttede bestemmelser, idet overskrifter til afsnit og kapitler alene tjener til orientering.
23      I denne forbindelse bemærkes, at det fremgår af fast retspraksis, at det følger af såvel retssikkerheds- som kontroltekniske hensyn, at det afgørende kriterium for tarifering af varer normalt vil være disses objektive karakteristika og egenskaber som beskrevet i den enkelte position i KN og de supplerende bestemmelser til dennes afsnit og kapitler (jf. bl.a. dom af 19.10.2000, sag C-339/98, Peacock, Sml. I, s. 8947, præmis 9, og af 14.7.2011, sag C-196/10, Paderborner Brauerei Haus Cramer, Sml. I, s. 6201, præmis 31).
24      Lowlands Design har gjort gældende, at de væsentligste karakteristika ved de i hovedsagen omhandlede varer er, at brugeren kan sove i dem beskyttet og varm, og at de er bestemt til en anvendelse som sovepose. Der er således tale om soveposer som omhandlet i KN-underposition 9404 30 00. Den nederlandske regering og Europa-Kommissionen er derimod af den opfattelse, at disse varer skal tariferes i underposition 6209 20 00 eller 6211 42 90.
25      Det bemærkes, at de omhandlede varer ifølge den forelæggende rets oplysninger udelukkende kan anvendes til spædbørn og småbørn, henset til varernes størrelse og art. De har flere karakteristika, der kendetegner beklædningsgenstande. Varernes overdel og snit er tilpasset kropsformen. De har halsudskæring, ærmer, en lynlåsåbning foran og elastik i taljen. Varernes underdel er helt tillukket i lighed med en sovepose.
26      Hvad angår sidstnævnte kendetegn bemærkes, at pos. 9404 henhører under KN’s kapitel 94 med overskriften »Møbler; sengebunde, madrasser, dyner, puder og lign.; lamper og belysningsartikler, ikke andetsteds tariferet; lysskilte, navneplader med lys og lignende varer; præfabrikerede bygninger«. Positionens ordlyd omfatter »[s]engebunde; sengeudstyr og lign. […], forsynet med fjedre eller med stopning, fyld eller indlæg af ethvert materiale […]«. For så vidt angår underposition 9404 30 00 vedrører den »soveposer« generelt uden at identificere andre understillede varer for denne kategori på grundlag af disses karakteristika.
27      KN’s kapitel 62 vedrørende »Beklædningsgenstande og tilbehør til beklædningsgenstande, undtagen varer af trikotage« omhandler derimod i pos. 6209 »beklædningsgenstande og tilbehør til beklædningsgenstande, til spædbørn«, og underposition 6209 20 00 omhandler mere specifikt sådanne varer af bomuld. Som følge af overdelens karakteristika skal de i hovedsagen omhandlede varer anses for beklædningsgenstande henhørende under KN’s afsnit XI og ikke som sengeudstyr som omhandlet i kapitel 94 i KN’s afsnit XX.
28      Det fremgår desuden af den forklarende bemærkning til KN, der finder anvendelse på pos. 6209, at denne position – i lighed med den forklarende bemærkning vedrørende pos. 6209 i HS – omhandler en række varer, der er bestemt til yngre børn, bl.a. køreposer og kravledragter. Disse varer har karakteristika, som uden at være identiske med de i hovedsagen omhandlede varers karakteristika ikke desto mindre er sammenlignelige hermed. Blandt de varer, der er omfattet af den forklarende bemærkning til KN-pos. 6209, findes således udtrykkeligt visse typer soveposer med ærmer og ærmegab, som generelt er bestemt til børn under 18 måneder.
29      Lowlands Design har i denne forbindelse gjort gældende, at den forklarende bemærkning til KN vedrørende pos. 6209 er i strid med bestemmelse 1, litra s), til KN’s afsnit XI, idet sidstnævnte udtrykkeligt udelukker varer, der er opregnet i kapitel 94 i KN’s afsnit XX, fra afsnit XI’s anvendelsesområde, og blandt disse varer findes soveposer i underposition 9404 30 00. Det bemærkes, at denne afsnitsbestemmelse imidlertid skal forstås således, at den blot anfører, at varer, der tariferes i kapitel 94, ikke henhører under afsnit XI.
30      Henset til punkt 3 a) i de almindelige tariferingsbestemmelser vedrørende KN, hvorefter den position, der har den mest specificerede varebeskrivelse, skal foretrækkes for positioner med en mere almindelig varebeskrivelse, henhører de i hovedsagen omhandlede varer ikke under underposition 9404 30, men skal i princippet tariferes i underposition 6209 20 00.
31      I denne forbindelse fastsætter bestemmelse 4 til KN’s kapitel 62 – i lighed med bestemmelse 4 til HS’ kapitel 62 – at »beklædningsgenstande og tilbehør til beklædningsgenstande, til spædbørn« som omhandlet i pos. 6209 omfatter varer til småbørn, hvis legemshøjde ikke overstiger 86 cm.
32      Af den forklarende bemærkning til KN, som finder anvendelse på pos. 6209, fremgår, at denne position omfatter en række beklædningsgenstande, der almindeligvis er bestemt for børn under 18 måneder, og at visse af disse beklædningsgenstande, som åbenbart udgør »babyudstyr«, derfor tariferes i denne position uanset størrelse. Dette er ifølge den forklarende bemærkning tilfældet for posedragter og soveposer med ærmer eller ærmegab, idet andre beklædningsgenstande kun tariferes i pos. 6209, »hvis deres størrelse passer til børn, hvis legemshøjde ikke overstiger 86 cm (handelsstørrelse 86)«.
33      Det bemærkes, at ordlyden af de forklarende bemærkninger til KN ikke erstatter de forklarende bemærkninger til HS, men bør betragtes som et supplement, der kan anvendes sammen med dem, og de skal derfor være i overensstemmelse med bestemmelserne i KN og må ikke ændre disses rækkevidde (dom af 14.4.2011, forenede sager C-288/09 og C-289/09, British Sky Broadcasting Group og Pace, Sml. I, s. 2851, præmis 64).
34      I henhold til disse fortolkningsprincipper bemærkes, at varer af bomuld som de i hovedsagen omhandlede skal tariferes i underposition 6209 20 00, såfremt de som følge af deres størrelse passer til børn, hvis legemshøjde ikke overstiger 86 cm, hvilket det tilkommer den forelæggende ret at efterprøve. Hvis dette ikke er tilfældet, udelukker ordlyden af bestemmelse 4 til KN’s kapitel 62, at varerne tariferes i pos. 6209. I sidstnævnte tilfælde bemærkes, at eftersom der ikke findes en specifik position for varer af denne type, henhører varerne i henhold til punkt 3 c) i de almindelige tariferingsbestemmelser vedrørende KN under underposition 6211 42 90 i kategorien »andre varer« under »andre beklædningsgenstande, til kvinder eller piger, af bomuld«.
35      Det forelagte spørgsmål skal derfor besvares med, at KN skal fortolkes således, at soveposer som de i hovedsagen omhandlede skal tariferes i underposition 6209 20 00 som »beklædningsgenstande og tilbehør til beklædningsgenstande, til spædbørn, af bomuld«, såfremt de som følge af deres størrelse passer til børn, hvis legemshøjde ikke overstiger 86 cm. Hvis dette ikke er tilfældet, skal disse varer tariferes i underposition 6211 42 90 som »andre beklædningsgenstande, til kvinder eller piger, af bomuld«.
Sagens omkostninger
36      Da sagens behandling i forhold til hovedsagens parter udgør et led i den sag, der verserer for den forelæggende ret, tilkommer det denne at træffe afgørelse om sagens omkostninger. Bortset fra nævnte parters udgifter kan de udgifter, som er afholdt i forbindelse med afgivelse af indlæg for Domstolen, ikke erstattes.
På grundlag af disse præmisser kender Domstolen (Sjette Afdeling) for ret:
Den kombinerede nomenklatur, som udgør bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif, som ændret ved Kommissionens forordning (EF) nr. 1719/2005 af 27. oktober 2005, skal fortolkes således, at soveposer som de i hovedsagen omhandlede skal tariferes i underposition 6209 20 00 som »beklædningsgenstande og tilbehør til beklædningsgenstande, til spædbørn, af bomuld«, såfremt de som følge af deres størrelse passer til børn, hvis legemshøjde ikke overstiger 86 cm. Hvis dette ikke er tilfældet, skal disse varer tariferes i underposition 6211 42 90 som »andre beklædningsgenstande, til kvinder eller piger, af bomuld«.
Underskrifter
* Processprog: nederlandsk.